stanford-oval/wikipedia huggingface dataset:
הנני העני ממעש

הִנְנִי הֶעָנִי מִמַּעַשׂ הן מילותיה הפותחות של תפילה שאומר שליח הציבור בקהילות יהדות אשכנז בטרם ייגש לתפילת מוסף של ראש השנה ויום הכיפורים. בהרבה קהילות, התפילה היא אחד מרגעי השיא בתפילות הימים הנוראים ונאמרת בכוונה ובהתרגשות.
הפיוט

בדומה לפיוטים אחרים שנאמרים על ידי שליח הציבור בתפילות הימים הנוראים, כגון "מסוד חכמים ונבונים" ו"אוחילה לאל", משמשת התפילה מעין בקשת רשות לחזן לשאת תפילה.
את התפילה, שמקורה לא ידוע, פותח שליח הציבור בהבעת ענווה ובתחושת סערה פנימית מגודל התפקיד שהוטל עליו, לבקש רחמים בפני האל עבור הציבור. בהמשך הוא מתוודה בגילוי לב על פגמיו וחוסר שלמותו כביכול, ומתפלל שיהיה ראוי לתפקיד על אף חסרונותיו. עוד הוא מבקש כי תפילתו תיחשב כאילו יצאה מפי שליח ציבור שעונה על כל הדרישות ההלכתיות המפורטות בספרות חז"ל: ”וְקַבֵּל תְּפִלָּתִי כִּתְפִלַּת זָקֵן וְרָגִיל, וּפִרְקוֹ נָאֶה, וּזְקָנוֹ מְגֻדָּל, וְקוֹלוֹ נָעִים וּמְעוּרָב בְּדַעַת עִם הַבְּרִיּוֹת.”
הרעיון של אדם צדיק המתפלל לפני האל על זולתו מצוי לראשונה במקרא בסיפורו של אברהם המבקש רחמים על אנשי סדום, בהכנעה יתרה: ”הִנֵּה נָא הוֹאַלְתִּי לְדַבֵּר אֶל אֲדֹנָי וְאָנֹכִי עָפָר וָאֵפֶר.” "הנני העני" משקפת איפה רעיון זה, כמו גם את הקריטוריונים המעשיים שהעמידו חז"ל על מי ראוי להתפלל על אחרים בעת צרה ותענית, כפי שמסכם אותם הרמב"ם:
"ואיזה הוא הראוי להתפלל בתעניות אלו, איש שהוא רגיל בתפלה, ורגיל לקרות בתורה בנביאים ובכתובים, ומטופל ואין לו [כלומר, מטופל בילדים ואין לו פרנסה שאז מתפלל בכוונה רבה], ויש לו יגיעה בשדה, ולא יהיה בבניו ובבני ביתו וכל קרוביו והנלוים עליו בעל עבירה אלא יהיה ביתו ריקן מן העבירות, ולא יצא עליו שם רע בילדותו, שפל ברך, ומרוצה לעם, ויש לו נעימה וקולו ערב. ואם היה זקן עם כל המדות האלו הרי זה מפואר, ואם אינו זקן הואיל ויש בו כל המדות האלו – יתפלל".
בחלק מהמחזורים מופיעים קטעי הווידוי בתפילה באותיות "טל ומטר" זעירות, ובחלק מהקהילות אף נהוג כי החזן מתכנס בתוך עצמו כשהוא קורא את הווידוי ונשמעות רק התייפחויותיו, ואילו כשהוא פונה בתחינה לאל שיגער בשטן המקטרג, קולו מסתלסל והופך באבחה אחת לצווחה המדמה גערה.
לתפילה מנגינה מפורסמת שלה גרסאות שונות עם שינויים קלים, המושתתות על נוסח מקורי עתיק של קהילת פרשבורג. אחת הגרסאות הידועות הולחנה ובוצעה על ידי החזן יוסל'ה רוזנבלט.
בתחינה ניכרת השפעתה של תורת הקבלה, שככל הנראה שימשה השראה למחבר. התפילה הודפסה לראשונה בסידור משנת ש"ך (1560) המלווה בפירושים על דרך הקבלה וספר הזוהר. הסידור חובר בידי החזן הרב נפתלי הירץ טריוויש והודפס בידי בניו בעיר ולדשאוט-טיינגן (Waldshut-Tiengen) בגרמניה.
על אף האופי האישי של התפילה, המיועדת לפי המצוין במחזור לשליח הציבור בלבד – ”תפילה לחזן לאומרה ברטט ובחרדת קודש קודם התפילה”, ועל אף שהיא אינה תפילת חובה ואינה נזכרת כמעט בספרי ההלכה, היא הפכה בקהילות אשכנז המזרחית לאחת התפילות המשמעותיות של ימים אלו, המהדהדת גם בלב המתפללים המצטרפים גם הם לשליח הציבור בהתייחדות חרישית עם קונם. כתב בעל "חוות דעת": ”ומטעם זה (שהיא אינה תפילת חובה) נ"ל לדון זכות על (אלו) האומרים במעמדות ובקשות "ברוך אתה ה', דדוקא דרך חוב[ה] אסור.” התפילה נאמרת לרוב בעיתוי חשוב בסדר התפילה, אל מול ארון קודש סגור וטרם תפילת העמידה החרישית של מוסף, ובראש השנה שלא חל בשבת היא נאמרת גם מיד לאחר תקיעות השופר הראשונות. במחזורים שונים הודפסה התפילה בליווי הוראה לאומרה פעמיים, לפני תפילת מוסף וגם לפני תפילת שחרית אך ברוב המקומות מנהג זה לא שרד, ייתכן בשל טורח הציבור שהוא עשוי לגרום. בקהילות אשכנז המערבי, הוא נאמר קודם ברוך שאמר וקודם מוסף, אבל התפילה אף פעם לא נאמרת בקול.
בתרבות

הסופר ש"י עגנון מתאר את מהלך התפילה בספרו "ימים נוראים": ”אחר תקיעת שופר אומר החזן בקול אשרי העם... ויורד לפני התיבה ואינו מתחיל מיד, אלא שוהה קצת, ומעורר את עצמו לכוון. ואומר תחינה לשליח ציבור. ואומר חצי קדיש בניגון הקבוע באימה וברתת, ומתפללים מוסף בקומה כפופה.”
השורה הפותחת של התפילה אף הפכה לציטוט השגור לעיתים בפיהם של אישים ומנהיגים ישראלים, כביטוי לענווה העצמית הראויה לשליחי ציבור בפוליטיקה.
אברהם פריד שר על המילים מהקטע "בָּאתִי לַעֲמֹד וּלְהִתְחַנֵּן לְפָנֶיךָ עַל עַמְּךָ יִשְׂרָאֵל וְאַף עַל פִּי שֶׁאֵינִי כְדַאי וְהָגוּן לְכַךְ. הֱיֵה נָא מַצְלִיחַ דַּרְכִּי אֲשֶׁר אָנֹכִי הוֹלֵךְ וְעוֹמֵד לְבַקֵּשׁ רַחֲמִים עָלַי וְעַל שׁוֹלְחַי", את שירו "לבקש רחמים" בלחן של אלי קליין ובעיבוד של אלי קליין ואיצי ברי.
הערות שוליים

↑  בראשית, י"ח, כ"ז
↑   הפיוט הנני העני ממעש, באתר הפיוט והתפילה
↑  דניאל גולדשמיט, מחזור לימים נוראים כמנהג אשכנז (ירושלים תש"ל) עמוד כז הערה 1.
↑  חוות דעת, קונטרס בית הספק, סימן ק"י, ס"ק כ'
↑  כגון מחזור כמנהג פיהם, פולין ומעהרין (זולצבאך תק"י)
↑  לדוגמה, במחזור לראש השנה שנדפס בעיר מץ (תקע"ז) מופיע הקטע לפני תפילת "ברוך שאמר" של תפילת שחרית, ואילו במחזורים האשכנזיים שנדפסו ברעדעלהיים משנת תקס"ו ואילך, נדפסה התפילה לפני תפילת "המלך" של שחרית, תוך שהמדפיס מציין כי "שאלתי את רבותי והורו שאסור להפסיק כאן בשום דבור, לכן הדפסתי אותה בתחילת הכרך הזה ויוכל השליח ציבור לאומרה קודם ברוך שאמר".
↑  מנהגי בית הכנסת לבני אשכנז לשנת תשע"ט, בתוך ירושתנו כרך י', בני ברק תשע"ט, עמ' 5.
↑  ראו למשל דברי הנרייטה סאלד בקונגרס הציוני הי"ט: "ברגע שאני עומדת לפניכם כאן בשביל למסור לפניכם דו"ח על עלית הנוער, תוקפת אותי הרגשת החזן העומד בימים הנוראים לפני עמודו ומתפלל תפילת מוסף." - עלית ילדי ישראל מגרמניה, דבר, 29 באוגוסט 1935
↑  להיות אזרחים במדינה יהודית ודמוקרטית - חלק ב', עקרונות המשטר הדמוקרטי, באתר כותר
↑  ראובן ריבלין נושא דברים, באתר הכנסת
↑   לבקש רחמים, בביצוע אברהם פריד, סרטון  באתר יוטיוב (אורך: 5:31)
| יום הכיפורים |
| --- | --- | --- |
| ערב יום הכיפורים | כפרות • סעודה מפסקת |  |
| מצוות היום | חמשת העינויים • שעיר לעזאזל • יום הכיפורים בבית המקדש |  |
| תפילות ופיוטים | סדר תפילות יום הכיפורים • לך אלי תשוקתי • תפילה זכה • כל נדרי • וידוי • סליחות • י"ג מידות • אבינו מלכנו • הנני העני ממעש • ונתנה תוקף • סדר העבודה • מראה כהן • על ישראל אמונתו • תפילת נעילה • פיוטים נוספים |  |
| מנהגים | ברוך שם כבוד מלכותו לעולם ועד בקול רם • קיטל • תקיעת שופר • ספר יונה |  |
| שונות | מסכת יומא • עשוראא • יהודים מתפללים בבית הכנסת ביום הכיפורים • יום כיפור קטן |  |
חגי ישראל ומועדיו
ניטה אמבאני

| --- | --- |

 לידה:  10 בנובמבר 1964 (בת 60) מומבאי, הודו 
 מדינה:  הודו 
 מקום מגורים:  מומבאי 
 השכלה:  אוניברסיטת מומבאי  Narsee Monjee College of Commerce and Economics 
 מעסיק:  Reliance Foundation 
 תפקיד:  יושבת ראש (2010)  member of the International Olympic Committee (2016) 
 השקפה דתית:  הינדואיזם 
 בן או בת זוג:  מוקש אמבאני 
 
ניטה אמבאני (באנגלית: Nita Ambani, שם נעורים: ניטה דלאל; נולדה ב-1 בנובמבר 1964) היא פילנתרופית ואשת עסקים הודית. החברה ההודית הראשונה בוועד האולימפי.
רקע

אמבאני היא יושבת הראש והמייסדת של קרן ריליינס, בית הספר הבינלאומי Dhirubhai Ambani ומנהלת בתאגיד הרב-לאומי של משפחתה ריליאנס אינדסטריז. בעלה, מוקש אמבאני, הוא יושב הראש ומנכ"ל החברה. ביולי 2024 הוערך הונו האישי של מוקש בכ-125 מיליארד דולר, מה שמגדיר את בני הזוג אמבאני בין הזוגות העשירים בעולם. בנוסף ניטה גם אספנית אמנות והבעלים של קבוצת הקריקט ההודית מומבאי אינדיאנ'ס.
ב-2016 היא נכללה ברשימת 'חמישים ההודים העוצמתיים' של אינדיה טודיי וברשימת הנשים המנהלות במגזר העסקי המשפיעות ביותר באסיה של הפורבס. ניטה היא האישה ההודית הראשונה שהתקבלה כחברה בוועד האולימפי הבין-לאומי (IOC) בשנת 2016.
אמבאני היא גם יו"רית משותפת של האקדמיה של מומבאי לתמונות נעות. בשנת 2023 היא השיקה את מרכז התרבות Nita Mukesh Ambani במומבאי.
ביוגרפיה

ניטה אמבאני (לבית דלאל) נולדה ב-1 בנובמבר 1964 למשפחה גוג'ראטית ממעמד הביניים במומבאי וגדלה בפרברי מומבאי. בוגרת לימודי תואר ראשון במסחר ממכללת נרסי מונג'י למסחר וכלכלה. בילדותה הייתה רקדנית מקצועית של בהרטנאטיאם (Bharatnatyam) – ריקוד הודי קלאסי.
אחותה, ממטה דלאל, עובדת כמורה בבית ספר ובין תלמידיה המפורסמים ילדיהם של שחקן הקריקט סאצ'ין טנדלקר ושחקן הקולנוע שאה-רוח' חאן.
קריירה

אמבאני היא המייסדת והיושבת ראש של קרן ריליאנס זרוע האחריות התאגידית של ריליאנס אינדסטריז. בשנת 2014 היא נבחרה להיות חברת דירקטוריון של התאגיד. באוגוסט 2023 היא התפטרה מתפקידה במועצת המנהלים של ריליאנס אינדסטריז אך נשארה בתפקיד כיושבת ראש קרן ריליאנס.
קריירה > פרויקט ג'מנגר

בשנת 1997, אמבאני הייתה מעורבת בפרויקט בניית שכונה (עיירה) שתשמש כמקום מגורים עבור עובדי בית הזיקוק של ריליאנס בג'מנגר. הפרויקט כלל הקמת מתחם מוקף עצים וידידותי לסביבה שאמור לאכלס יותר מ-17,000 תושבים.
קריירה > קרן ריליאנס

קרן ריליאנס היא יוזמה פילנתרופית הודית שנוסדה בשנת 2010 על ידי ריליאנס אינדסטריז אמבאני היא פטרונית של הארגון.
קריירה > בית הספר הבינלאומי Dhirubhai Ambani

אמבאני היא מייסדת בית הספר הבין-לאומי Dhirubhai Ambani, אשר דורג בין בתי הספר הטובים ביותר מבחינת משאבים ושירותים.
קריירה > חברות בוועד האולימפי הבין-לאומי

ב-4 ביוני 2016, אמבאני הייתה אחת משמונה מועמדים שהוצעו לחברות בוועד האולימפי הבין-לאומי על ידי הפאנל השווייצרי. בחירת החברים החדשים נערכה במהלך המושב ה-129 של הוועד, וב-4 באוגוסט 2016 הוכרז כי מועמדותה אושרה ובכך היא הפכה לחברה ההודית הראשונה בוועד האולימפי הבין-לאומי.
קריירה > 'המעגל שלה'

המעגל שלה ("Her Circle") היא פלטפורמה דיגיטלית לנשים הכוללת פאנלים לדיונים ואפליקציית רשתות חברתיות. קרן ריליאנס ברשות ניטה אמבאני השיקה את הפלטפורמה במסגרת אירועי יום האישה הבין-לאומי ב-8 במרץ 2022. מטרת הקמת הפלטפורמה היא לספק כלים דיגיטליים להעצמת נשים. היא הושקה בתחילה עבור נשים הודיות אך מתעתדת להרחיב את מעגל שירותיה לנשים ברחבי העולם, כדי לספק מרחב בטוח לאינטראקציה, שיתופי פעולה ותמיכה הדדית. בהשקה תועדה אמבאני כשאמרה "כשנשים נשענות על נשים, קורים דברים מדהימים(...) החוויות המשותפות שלנו מראות לי שבסופו של דבר המאבקים והניצחונות שלנו מהדהדים זה את זה".
קריירה > מרכז התרבות של ניטה אמבאני (NMACC)

מרכז התרבות (NMACC) הממוקם במרכז Jio העולמי במומבאי נפתח ב-31 במרץ 2023. הרעיון מאחורי הקמת המרכז הוא התמקדות בתוכניות קהילתיות כמו הסברה ותחרויות בבתי ספר ובמכללות, מענקים עבור מורים לאמנויות, תוכניות אוריינות אמנותית למבוגרים ועוד. במרכז ארבע קומות, אולם המכיל כ-2000 מקומות, חללים תיאטרליים ייעודיים לאמנויות הבמה ובית אמנות, המיועד לתת במה ולשים זרקור על אמנים הודים ובינלאומיים מובילים.
חיים אישיים

היא הכירה את בעלה מוקש אמבאני כשהייתה מורה בבית ספר. השניים נישאו ב-1985. לאחר הנישואין עבדה כמורה כמה שנים. לזוג שני בנים ובת. השניים הגדולים, תאומים, נולדו באמצעות הפריה חוץ-גופית שבע שנים לאחר נישואיה למוקש. בנה הצעיר אננט, נולד כשלוש שנים לאחר לידת התאומים. היא סבתא לארבעה נכדים ונכדות. הם גרים במומבאי בגורד שחקים פרטי בשם אניטיליה בן 27 קומות בשטח מגורים כולל של 37,161 מ"ר ו-168 מקומות חניה, ששוויו מיליארד דולר. הבניין הוא הבית השני המפואר והיקר בעולם.
פרסים

על יוזמותיה בנושא ספורט עממי, קיבלה אמבאני בשנת 2017 פרס על עשייתה בתחום זה ממי שהיה אז נשיא הודו. היא זכתה בפרס התומכת התאגידית הטובה ביותר בספורט ההודי, שניתן על ידי העיתון טיימס אוף אינדיה.
פן וטלר

| --- | --- |

טלר (ימין) ופן ג'ילט (שמאל)
 מדינה:  ארצות הברית ארצות הברית
 תקופת הפעילות:  מ-1975 
 מקצוע:  קוסמים, בדרנים
 השקפה דתית:  אתאיזם
 פרסים והוקרה:  פרס ריצ'רד דוקינס (2005)  ורד הזהב (1986)  פרס המלך הוא עירום (2003)  The Center's Honorarium Honorees (2006)  פרס התיקון הראשון של יו מ. הפנר  כוכב בשדרת הכוכבים בהוליווד 
 pennandteller.com
 
פן וטלר (באנגלית: Penn & Teller, ‏5 במרץ 1955 (פן), 14 בפברואר 1948 (טלר)) הם צמד קוסמים ובדרנים אמריקאים המופיעים יחד מאז סוף שנות ה-70 של המאה ה-20. שני החברים בצמד, פן ג'ילט (Penn Jiellete) וטלר (Teller), כיכבו והופיעו במופעי במה ובתוכניות טלוויזיה רבות במשך השנים, ועדיין פעילים נכון ל-2021. פן משמש כמספר הסיפור במופעים, בעוד טלר אינו מדבר, ומתקשר באמצעות פנטומימה ותקשורת בלתי-מילולית בלבד. הזוג תומך באתאיזם, בספקנות מדעית ובליברטריאניזם, דבר הבא לידי ביטוי במופעים שלו, ובמיוחד בתוכנית הטלוויזיה שלו "Penn & Teller: Bullshit!‎" (בתרגום חופשי: "פן וטלר: שטויות!").
פרסים

ב-5 באפריל 2013, הוענק לפן וטלר כוכב בשדרת הכוכבים של הוליווד על הישגם בקטגוריית הופעה חיה. הכוכב שלהם ממוקם מספר צעדים מהכוכב של הקוסם הנודע הארי הודיני.
ב-2005, זכו פן וטלר בפרס על שם ריצ'רד דוקינס, הניתן לאנשים שהעלו מודעות ציבורית בנושא אתאיזם בשנה החולפת.
קסמים

הקסמים של פן וטלר נעים מתעלולים קלים כמו תכסיסים מדממים ומתיחות שנונות, לטיפול בנושאים דרך סאטירה פוליטית וחשיפת תרמיות. מטרת הקסמים היא לרוב יצירת אפקט תדהמה אצל הקהל, אם כי בדרך הומוריסטית. חלק מהקסמים היותר נועזים שלהם כוללים את טלר מסכן את גופו בדרך זו או אחרת. לדוגמה: טלר כפות בכותנת משוגעים תלוי הפוך מעל לכרית מחטים, טלר מוטבע בתוך מכל מים ענקי, או טלר נדרס על ידי משאית סמי-טריילר בעלת 18 גלגלים.
לעיתים, מגלים פן וטלר כיצד הקסם עובד, אך תכסיסים אלה בדרך כלל הומצאו על ידי הזוג במטרה היחידה של גילוי סוד הקסם, ולכן הם כוללים ראוותנות יתר ושיטות משונות יותר מן הנדרש בקסם "רגיל". לדוגמה, בתוכנית שלהם "Off the Deep End" (בתרגום חופשי: "מעבר לקצה העמוק") ששודרה ברשת NBC, הוצג תכסיס הימלטות, במהלכו טלר נכנס לתיבת עץ, וזו הושלכה למים שורצי כרישים. הקהל החי האמין כי טלר נמצא בתיבה, בעוד המצלמה הציגה לקהל שישב בבית שטלר חמק מבעד לדלת סתרים בתחתית התיבה בטרם זו הושלכה למים. טלר הוצג קורא מגזין ואוכל חטיף בזמן שהוא מחכה לאות שלו לחזור לסיום הקסם.
פן וטלר מבצעים גרסה משלהם לאשליית תפיסת הכדור. כל אחד מהם יורה בשני ברובה בו זמנית דרך שמשת זכוכית ו"תופס" את הכדור של השני בפיו. יש להם גם מבחר קסמי קלפים ברפרטואר שלהם, כאשר ברובם המשתתף התמים בוחר ב"אקראי" בקלף 3 תלתן, וזאת כי הקלף ניתן לזיהוי בקלות במסכי הטלוויזיה.
פן וטלר מבצעים לעיתים קסמים הדנים ביסודות האינטלקטואליים של הקסם. אחד מהקסמים שלהם, הנקרא "קוסם מול להטוטן", מציג את טלר מבצע קסמי קלפים בזמן שפן מלהטט ונואם על ההבדל בין השניים: להטוטנים מתחילים כילדים בעלי מודעות חברתית שיוצאים החוצה ולומדים להטוטנות עם ילדים אחרים; קוסמים הם ילדים שלא מסתדרים בחברה, נשארים בבית, ומלמדים את עצמם קסמים כדי לעשות דווקא.
באחד מהקסמים הכי טעונים פוליטית שלהם הם מעלימים את דגל ארצות הברית על ידי כריכתו בעותק של מגילת הזכויות והצתת הדגל לכאורה, כך שהדגל נעלם אך מגילת הזכויות נשארת. הם בדרך כלל מסיימים את הקסם בשחזור הדגל ללא כל פגע למקומו ההתחלתי על התורן, אך כשהופיעו בהופעת אורח בסדרה "הבית הלבן", החלק האחרון של הקסם הושמט.
אחד מהקסמים האחרונים שלהם מבוצע עם אקדח מסמרים המופעל בלחץ אוויר כאשר מספר מסמרים חסרים במקומות ספציפיים במחסנית האקדח. פן מתחיל בירי של מספר מסמרים לתוך לוח המונח מולו. הוא ממשיך בירי של האקדח לתוך כף ידו, כאשר האקדח יורה "על ריק". לאחר מכן הוא ממשיך בירי מדי פעם לתוך הלוח ומדי פעם לתוך כף ידו, ללא תבנית ניכרת לעין, כאשר המסמרים נורים תמיד לתוך הלוח. במהלך הקסם יורה פן אפילו פעם אחת למפשעתו של טלר. לקראת הסוף אומר פן שזה רק קסם, ושהוא וטלר מאמינים שזה לא מוסרי לעשות על הבמה דברים מסוכנים - זה גורם לקהל להיות שותף בסיכון לא הכרחי לחיי אדם.
קסם שהוצג ב-2010 הוא גרסה מודרנית להימלטות משק, כאשר את השק מחליפה שקית אשפה שחורה ענקית. טלר נכנס לתוך השקית, פן ממלא אותה בהליום, והיא נאטמת על ידי משתתף מהקהל. על מנת לכסות על הבריחה, הקהל מסונוור על ידי אור חזק למשך שנייה. כשהם יכולים לראות שוב, טלר נמצא מחוץ לשקית ופן מחזיק אותה, עדיין מלאה בהליום, מרחפת מעל לראשו, לפני שהוא משחרר אותה לעוף לתקרה.
ליברטריאניזם

בתוכנית הטלוויזיה "Penn & Teller: Bullshit!‎" (בתרגום חופשי: "פן וטלר: שטויות!"), תיארו פן וטלר את הדעות החברתיות והפוליטיות שלהם כליברטריאניות. בנוסף לחוסר אמונתם בעל-טבעי ובפסאודו-מדע, לפן וטלר יש גם השקפה ספקנית על סמכות ממשלתית. במספר הזדמנויות בתוכנית שלהם, הם ביקרו בצורה חריפה את רשות המיסים האמריקאית (IRS) ואת הסוכנות להגנת הסביבה, ונקטו עמדה נגד מילה ופיקוח על נשק, ובעד לגליזציה של סמים, טבק, זנות, אנרגיה גרעינית, עירום, וגסויות. גם פן וגם טלר הם עמיתי מחקר במכון קאטו, צוות חשיבה ליברטריאני.
קולנוע

| שנה | סרט | תפקיד | הערות |
| --- | --- | --- | --- |
| 1986 | My Chauffeur | Bone & Abdul |  |
| 1987 | Penn & Teller's Cruel Tricks for Dear Friends | בתפקיד עצמם | יצא ישר בקלטת וידאו. |
| 1989 | Penn & Teller Get Killed | בתפקיד עצמם |  |
| 1991 | The Eyes Scream: A History of the Residents | בתפקיד עצמם |  |
| 1994 | Car 54, Where Are You?‎ | Luther and Luther | הופעת אורח |
| 1999 | פנטסיה 2000 | בתפקיד עצמם | הציגו את הקטע "Sorcerer's Apprentice". |
| 2005 | The Aristocrats | בתפקיד עצמם | פן היה גם אחד מבמאי הסרט. |
| 2013 | Tim's Vermeer | בתפקיד עצמם | בוים על ידי טלר והופק על ידי פן. |
| 2014 | An Honest Liar | בתפקיד עצמם |  |
ספרים

פן וטלר:
Penn & Teller's How to Play in Traffic (1997, ISBN 1-57297-293-9)
Penn & Teller's How to Play with Your Food (1992, ISBN 0-679-74311-1)
Penn & Teller's Cruel Tricks for Dear Friends (1989, ISBN 0-394-75351-8)
פן בלבד:
Sock (2004, ISBN 0-312-32805-2)
How to Cheat Your Friends at Poker: The Wisdom of Dickie Richard (2006, ISBN 0-312-34905-X; Co-author: Mickey D. Lynn)
God, No!: Signs You May Already Be an Atheist and Other Magical Tales (2011, ISBN 1451610378)
Every Day is an Atheist Holiday!: More Magical Tales from the Author of God, No! (2012, ISBN 1469276887)
טלר בלבד:
When I'm Dead All This Will Be Yours: Joe Teller—A Portrait By His Kid (2000, ISBN 0-922233-22-5)
עבודות אחרות > מוזיקה

"Penn & Teller Present: Music to Look at Boxes By" עם מייק "ג'ונסי" ג'ונס (Mike "Jonesy" Jones)
הופעה בווידאו קליפים:
"It's Tricky" בביצוע ראן די אם סי
"Something to Believe In" בביצוע הראמונס
"Waking Up in Vegas" בביצוע קייטי פרי
עבודות אחרות > משחקי וידאו

Penn & Teller's Smoke and Mirrors‏ (1995)
Sabrina, the Teenage Witch: Spellbound‏ (1998) – סיפקו את הקולות לדרל וסקיפי (Drell & Skippy)
המשחק "Penn & Teller's Smoke and Mirrors" מ-1995 מכיל מיני-משחק בשם "Desert Bus", שבו השחקן נוהג במסלול אוטובוס בין טוסון ולאס וגאס. בהגעה ליעד, השחקן זוכה בנקודה אחת, ואם הוא רוצה, הוא יכול לנהוג בדרך חזרה. המשחק נחשב על ידי חלק מהשחקנים לארוך ומשעמם, אך מצא עדת מעריצים.
מאז שיצא, משמש המשחק באירוע צדקה שנתי הנקרא "Desert Bus For Hope" (בתרגום חופשי: "אוטובוס המדבר למען התקווה"), הנערך על ידי קבוצת המערכונים הקנדית LoadingReadyRun. אירוע ההתרמה כולל משחק של חברי קבוצת המערכונים (ולעיתים של אורחים) במשחק ושידור חי של המשחק באינטרנט, תוך כדי ביצוע ראיונות של ידוענים באמצעות סקייפ וקבלת אתגרים מהקהל. כל ההכנסות מהאירוע מועברות לקרן צדקה "Child's Play". ב-14 בנובמבר 2011 עלתה גרסת iOS של המשחק לחנות המקוונת iTunes.
עבודות אחרות > אטרקציות

"Penn and Teller: New(kd) Las Vegas 3D" - מבוך ליל כל הקדושים 2012 בשיתוף פעולה עם אתר הנופש יוניברסל אורלנדו. המבוך כלל סיפור רקע בו לאס וגאס מושמדת על ידי הקסם האחרון של פן וטלר שהשתבש ועירב ראש נפץ גרעיני.
הערות שוליים

↑  השם המקורי של טלר הוא ריימונד ג'וסף טלר (Raymond Joseph Teller), אך הוא שינה את שמו באופן רשמי לטלר.
↑  הודעה בעמוד הטוויטר של פן ג'ילט, 19 באוגוסט 2011 (באנגלית)
1 2  Rea, Steven (28 ביוני 1985). "Penn & Teller -- What A Team". Chicago Tribune. נבדק ב-13 בדצמבר 2015. {{cite web}}:  (עזרה) (באנגלית)
↑  סקירת הפרק בסדרה "בבילון 5" בו הופיעו פן וטלר, באתר The Lurker's Guide to Babylon 5,‏ 13 ביולי 2004 (באנגלית)
↑  דף פירוט חסידי ברייטס בו מופיעים פן וטלר, באתר The Brights (באנגלית)
↑  Gagnon, Geoffrey (בנובמבר 2006). "Faces of the New Atheism: The Illusionists". Wired. נבדק ב-14 בדצמבר 2015. {{cite news}}:  (עזרה) (באנגלית)
↑  תמונות מטקס הענקת הכוכב בשדרת הכוכבים של הוליווד לפן וטלר, באתר Mercury News
↑  "Magicians Penn & Teller Get Star On Walk Of Fame". נבדק ב-14 בדצמבר 2013. {{cite web}}:  (עזרה) (באנגלית)
↑  "Magicians Penn & Teller Honored With Star on Hollywood Walk of Fame". נבדק ב-14 בדצמבר 2013. {{cite web}}:  (עזרה) (באנגלית)
↑  שאלות ותשובות באתר של פן וטלר, 27 במרץ 2003 (באנגלית)
↑  סקירת הפרק בסדרה "הבית הלבן" בו הופיעו פן וטלר, באתר The West Wing Episode Guide (באנגלית)
↑  Shermer, Michael (22 במאי 2009). "Michael Shermer - Science, Skepticism and Libertarianism". Point of Inquiry. נבדק ב-15 בדצמבר 2015. {{cite web}}:  (עזרה) (באנגלית)
↑  דף עמית המחקר של פן ג'ילט, באתר Cato Institute (באנגלית)
↑  דף עמית המחקר של טלר, באתר Cato Institute (באנגלית)
↑  "New Honor For Penn, Teller". Los Angeles Times. 15 במאי 1986. נבדק ב-15 בדצמבר 2015. {{cite news}}:  (עזרה) (באנגלית)
↑   "Don't Try This at Home!‎", במסד הנתונים הקולנועיים IMDb (באנגלית)
↑   פן וטלר מציגים את הרמז במהלך השעשועון, סרטון  באתר יוטיוב (באנגלית)
↑  AT&T Archives and History Center, Warren, NJ (1993). "AT&T Archives: Live from AT&T Bell Labs (1993)". AT&T. AT&T Tech Channel. נבדק ב-16 בדצמבר 2015. {{cite web}}:  (עזרה)תחזוקה - ציטוט: multiple names: authors list (link) (באנגלית)
↑  Penn Jillette Discusses Unreleased Sega CD Game, באתר Game Set Watch,‏ 3 במרץ 2006 (באנגלית)
↑  Penn and Teller New(kd) Las Vegas’ 3D haunted house revealed for Halloween Horror Nights 2012 at Universal Orlando, באתר Inside The Magic,‏ 3 באוגוסט 2012 (באנגלית)
| --- | --- |
בקרת זהויות :  NLI: 987007402199905171  LCCN: no2007115876  MusicBrainz: b4d4c17b-243a-4091-b61d-c4ed13a65b98  VIAF: 121166653   WorldCat (עם VIAF): 121166653 
פן וטלר עם הת'ר הנדרסון
פן וטלר בטירת הכאוס של ג'רי אנדרוס
פן וטלר בטקס הענקת הכוכב בשדרת הכוכבים של הוליווד, אפריל 2013
גינוצנטריות

גינוצנטריות (באנגלית: Gynocentrism) היא גישה המציבה את הנשים במרכז העולם, כאשר מבוצע תעדוף לצרכים ולרצונות של נשים לפני הצרכים והרצונות של הגברים. בפועל כל מערכת בה ההחלטות מבוצעת קודם לכל מתוך מחשבה על נקודת המבט הנשית יכולה להיחשב לגינוצנטרית. מקור הביטוי במילה היוונית "Gyno", שמשמעותה "אישה".
המונח ההפוך לגינוצנטריות מכונה אנדרוצנטריות.
חלק מארגוני זכויות הגברים מציינים כי גינוצנטריות מהווה את אחד המכשולים העיקריים להשגת שוויון בין המינים.
היסטוריה

המונח גינוצנטריות נמצא בשימוש לפחות מאז 1897 כאשר נעשה שימוש במונח בבית המשפט הפתוח אשר קבע כי האירופים רואים באמריקאים "כמי שסובלים יותר מגינוצנטריות מאשר מאנדרוצנטריות".
בכתביו של הסופר האירי ג'ורג' א. ברמינגהם (אנ') משנת 1914 כתב ברמינגהם כי הוא סבור שחיי החברה האמריקאים הם "גינוצנטריים" וכי הם "אורגנו בראש ובראשונה לנוחותן ולהנאתן של נשים".
במסגרת הגל השני של הפמיניזם בשנות ה-70 של המאה ה-20 נעשה יותר ויותר שימוש במונח גינוצנטריות במסגרת קבלת ההבדלים המגדריים, בניגוד לגישת פמיניזם השוויוני.
פילוסופיית MGTOW, המבוססת על כך שגברים הטרוסקסואלים בוחרים להתמקד בפיתוח עצמי והגשמה עצמית תוך כדי הימנעות מנישואין ומגורים משותפים עם נשים, תוארה בעבר כתגובת נגד ל"מיזאנדריה של הגינוצנטריות". לפי הפרופסורית לפילוסופיה מטעם אוניברסיטת מסצ'וסטס, כריסטה הודאפ, תנועות הגברים המודרניות מתארות את הגינוצנטריות כהמשך של מוסכמות של ימי הביניים, שלפיהן הנשים נחשבו כמעין מעמד אריסטוקרטי, ומרבית הגברים נחשבו כמשתייכים למעמד נמוך יותר, שתפקידו לשרת.
במחקר משנת 2019 על החברה בטרינידד שפורסם בכתב העת Justice Policy Journal החוקרים הגיעו למסקנה כי "גינוצנטריות חודרת לכל ההיבטים של מערכת המשפט הפלילי כמו גם לכל ההיבטים של החברה".
ראו גם

נשיות
מטריארכיה
אנדרוצנטריות
הערות שוליים

↑  Staff writer (2009), "Gynocentrism", in OED (ed.). Oxford English Dictionary - Vers.4.0. Oxford University Press. ISBN 9780199563838.
↑  Staff writer (2010), "Gynocentric", in OED, ed. (2006). Oxford English Dictionary. Oxford University Press. ISBN 9780198614241.
↑  Gynocentrism – why so hard to kill? – A Voice for Men (באנגלית אמריקאית)
↑  George A. Birmingham, From Dublin to Chicago: Some Notes on a Tour in America (George H. Doran Company, 1914)
↑  Nicholson, Linda J. (1997), "Gynocentrism: women's oppression, women's identity, and women's standpoint", in Nicholson, Linda J., ed. (1997). The second wave: a reader in feminist theory (Volume 1). New York: Routledge. pp. 147–151. ISBN 9780415917612.
↑    Martin Daubney, ‏George Lawlor's story shows how universities have become hostile towards men, The Telegraph, 24 November 2015
↑  Smith, C. Brian (28 בספטמבר 2016). "The straight men who want nothing to do with women". MEL Magazine. אורכב מ-המקור ב-14 בפברואר 2017. {{cite journal}}:  (עזרה)
↑  Christa Hodapp, Men's Rights, Gender, and Social Media, Lexington Books (September 5, 2017) ISBN 1498526160
↑  Wallace, W. C., Gibson, C., Gordon, N. A., Lakhan, R., Mahabir, J., & Seetahal, C. Domestic Violence: Intimate Partner Violence Victimization Non-Reporting to the Police in Trinidad and Tobago. (2019)
↑  Joseph-Edwards, A., & Wallace, W. C. (2020). Suffering in Silence, Shame, Seclusion, and Invisibility: Men as Victims of Female Perpetrated Domestic Violence in Trinidad and Tobago. Journal of Family Issues, 0192513X20957047.
ערך זה הוא קצרמרבנושא מדעי החברה. אתם מוזמנים לתרום לוויקיפדיה ו.
יאן אולריך

יאן אולריך במדי קבוצת T-Mobile. בתחרות בהאנובר שבגרמניה, 2005
יאן אולריך (Jan Ullrich, נולד ב-2 בדצמבר 1973) הוא רוכב אופניים לשעבר, אשר ניצח במרוץ הטור דה פראנס בשנת 1997 וסיים במקום השני במרוץ זה חמש פעמים. הוא הגרמני הראשון אשר זכה במרוץ היוקרתי, דבר שהוביל לתנופה של ספורט רכיבת האופניים בגרמניה. בנוסף, הוא זכה במדליית זהב אולימפית במרוץ הכביש שהתקיים במסגרת אולימפיאדת סידני (2000) וכמו כן זכה במרוץ הוואלטה אספניה (Vuelta a España) בשנת 1999. על הישגיו מעיבה הדחתו מקבוצתו ערב זינוק הטור דה פראנס של 2006 לאחר שנמסרו להנהלת הקבוצה, על ידי שלטונות החוק הספרדים, ראיות הקושרות את אולריך לרופא ספורט ספרדי החשוד במתן חומרים האסורים בשימוש לעשרות רוכבי אופניים וספורטאים מענפים אחרים, במה שנקרא מבצע פוארטו.